Veearts skiet vrou: 'Familie vermoed vuilspel', 'man het berou' | Maroela Media
Coleman het vandeesweek die skakelagentskap Martina Nicholson Associates aangestel om medianavrae te hanteer en die agentskap het namens hom 'n verklaring uitgereik.
In sy verklaring het Coleman gesê hy het "diep berou" oor die "skietongeluk" verlede Vrydag op hul plaas tussen Delmas en Bronkhorstspruit, waarin sy vrou ernstig gewond is.
Coleman sê in sy verklaring hy het verlede Vrydag in die vroeë oggendure 'n alarm op hul eiendom hoor afgaan. "Ons huis het 'n gesofistikeerde sekuriteitstelsel en 'n waarskuwing het op die sekuriteitpaneel sowat 1 m buite ons slaapkamerdeur afgegaan, wat aangedui het 'n indringer was naby die deur," het Coleman gesê.
"Ek en Trysie het 'n ooreenkoms dat nie een van ons die slaapkamer deur die aand sal verlaat sonder om mekaar wakker te maak nie. Ek het uit 'n diep slaap wakker geword en nie vir een oomblik gedink die alarm kon per ongeluk deur my vrou geaktiveer wees nie."
Coleman sê hy het sy vuurwapen gegryp en na die slaapkamerdeur beweeg. "Ek het gehuiwer terwyl ek gewag het vir die oortreder om deur die deur te kom, maar niks het gebeur nie. Ek het egter geweet daar is iemand tussen die passiewe infrarooisensor en die slaapkamerdeur."
Volgens Coleman was sy vuurwapen in sy regterhand toe hy die deur genader het. Hy het die deur met sy linkerhand oopgemaak. "Toe ek dit doen, het 'n figuur vanuit die donker op my afgepeil en ek het instinktief daarop geskiet in 'n poging om myself en my vrou te beskerm."
Hy het gesê Trysie het kort daarna op hom geval en geskreeu. "Ek het met skok besef wat gebeur het. Ek het my vuurwapen neergesit en haar gehelp om plat te lê. Ek het die duvet van ons bed gevat, haar toegemaak en haar vasgehou en getroos.
"Ek het vir haar gesê ek gaan haar vir 'n paar sekondes verlaat om my foon langs die bed te gaan haal sodat ek Cathy, my dogter, kon bel sodat sy vir ons so gou as moontlik hulp kon ontbied. My dogter is 'n opgeleide paramedikus en sou weet hoe om die beste hulp in die vinnigste tyd by ons te kry."
Coleman het bygevoeg dat hul plaas baie afgeleë is en dit "aansienlike kommunikasieprobleme" veroorsaak. Hy het gesê daar is met tye swak selfoonopvangs en Cathy kon daarin slaag om paramedici van Netcare 911 na die direkte koördinate van die plaas, "wat nie maklik is om te vind nie", te stuur.
Een van Coleman se werkers het ook die ambulans by die pad ingewag "om seker te maak hulle sukkel nie om by ons uit te kom nie".
"My dogter en haar man het ook dadelik na die plaas toe gekom om ons te help. Gegewe die ernstige aard van Trysie se besering en ons afgeleë ligging, is daar gereël dat Trysie so gou as moontlik met 'n helikopter na die beste hospitaal geneem kan word."
Hy het aangedui hy is diep teleurgesteld en hartseer deur "onakkurate en skadelike" mediaberigte wat ná die voorval deur sommige mediahuise gepubliseer is. "Dit was 'n aaklige ongeluk en ek kan nie ophou om te dink aan die pyn en lyding wat my vrou nou daardeur moet ervaar nie, asook oor die gevaar waarin sy is."
Coleman het beriggewing verwerp dat hy en sy vrou verhoudingsprobleme gehad het. "Om hierdie onwaarhede oor ons verhouding en oor die voorval te lees maak dit alles soveel erger en ek weet dit sal Trysie ook seermaak as sy daarvan bewus word. Ek weet sy is in goeie hande en hoop en bid sy sal ten volle herstel sodat ons die tragedie agter ons kan plaas."
Coleman het versoek dat die publiek en die media die gesin se privaatheid en reg tot vertroulikheid in die moeilike tyd moet respekteer.
Trysie se familie het intussen die spesial ondersoek Mike Bolhuis aangestel om die polisie met hul ondersoek by te staan en om as woordvoerder op te tree.
Bolhuis het Vrydag aan Maroela Media bevestig hy is Maandag deur die familie aangestel.
"Die familie vermoed vuilspel en ons [Mike Bolhuis Specialised Security Services] is versoek om dit te bewys, al dan nie. Ons is besig met die ondersoek en sal dit doen. Ons verhoed tans enige vorm van beïnvloeding van die saak en daar is 'n interdik in plek daarvoor," het Bolhuis gesê.
Hy het gesê hulle sal haar weergawe dadelik neem sodra sy daartoe in staat is.
Volgens Bolhuis is Trysie stabiel. Sy word onder verdowing gehou, maar is nie meer van 'n ventilator afhanklik nie. "Ons doen 'n behoorlike ondersoek oor albei se lewens. Die familie sal hul slegs berus by die waarheid van wat gebeur het," het Bolhuis gesê.
Kapt. Carla Hartley, woordvoerder van die polisie in Delmas, het Vrydag aan Maroela Media gesê die polisie ondersoek 'n saak van poging tot moord. "Die polisie kon weens die aard van Trysie se beserings en haar toestand nog nie haar verklaring afneem nie en niemand is nog in verband met die voorval in hegtenis geneem nie. Die ondersoek duur voort," het sy gesê.
Nog 'n OSCAR AI!!!!!!!!
En hierdie jaar se Oscar gaan aan …………………….
Sulke dinge gebeur omdat ons in vrees lewe
So hartseer. Wat as dit regtig 'n ongeluk was soos met Vleis Visagie daardie tyd? Mense hou daarvan om te oordeel pasop dat jy nie eendag in dieselfde posisie is en ook geoordeel word nie.
Ek weet darem nie so lekker nie. As hy dan iets gehoor het, het hy nie langs hom in die bed gekyk en gesien sy vrou is nie daar nie en moes mos geweet het dit kan dalk sy wees….. hoe skiet mense net sommer om seker te wees op wie hulle skiet en dit in n woonhuis. Hy het mos nie alleen daarin gebly nie…… Hierdie is mos nou die ideale verskoning as jy iemand met opset wil skiet…